PMIndiaData/PMIndiaSum huggingface dataset:
फेसबुक की मुख्‍य संचालन अधिकारी सुश्री शेरिल सैंडबर्ग ने प्रधानमंत्री से की मुलाकात

फेसबुक की मुख्‍य संचालन अधिकारी सुश्री शेरिल सैंडबर्ग ने आज प्रधानमंत्री श्री नरेन्‍द्र मोदी से मुलाकात की। उन्‍होंने कहा कि फेसबुक से जुड़े भारतीयों की बड़ी संख्‍या को देखते हुए भारत फेसबुक के लिए एक बहुत महत्‍वपूर्ण देश है। प्रधानमंत्री ने सरकार और लोगों के बीच बेहतर संवाद और सुशासन के लिए फेसबुक को एक मंच के रूप में इस्‍तेमाल करने के बारे में सुश्री सैंडबर्ग से चर्चा की। उन्‍होंने फेसबुक के माध्‍यम से भारत में और पर्यटकों को आकर्षित करने की संभावनाओं के बारे में भी विचार-विमर्श किया। श्री नरेन्‍द्र मोदी ने सुश्री शेरिल से यह भी पूछा कि महात्‍मा गांधी की 150वीं जयंती को मनाने में और स्‍वच्‍छता पर विशेष जोर देने में फेसबुक किस तरह मदद कर सकती है। बाद में प्रधानमंत्री ने अपने फेसबुक पर निम्‍नलिखित बातें पोस्‍ट कीं। ”सुश्री शेरिल सैंडबर्ग के साथ मुलाकात बहुत फलदायक रही। उन्‍होंने संकेत दिया कि फेसबुक से जुड़े भारतीयों की बड़ी संख्‍या को देखते हुए भारत फेसबुक के लिए एक बहुत महत्‍वपूर्ण देश है। सोशल मीडिया का स्‍वयं इस्‍तेमाल कर्ता होने के नाते मैंने सुश्री शेरिल सैंडबर्ग से फेसबुक को सरकार और लोगों के बीच बेहतर संवाद और सुशासन का एक मंच के रूप में इस्‍तेमाल करने के बारे में उपाय जानने चाहे। मैंने फेसबुक के माध्‍यम से भारत में और पर्यटकों को आकर्षित करने की संभावनाओं को भी टटोला। हम स्‍वच्‍छता पर विशेष ध्‍यान देते हुए महात्‍मा गांधी की 150वीं जयंती मनाना चाहते हैं और मैंने सुश्री सैंडबर्ग से यह भी पूछा कि हमारे इस अभियान में फेसबुक किस तरह मददगार साबित हो सकती है।”
प्रधानमंत्री ने बाली में आयोजित जी-20 शिखर सम्मेलन के दौरान इटली के प्रधानमंत्री से भेंट की

प्रधानमंत्री श्री नरेन्द्र मोदी ने बाली में आयोजित जी-20 शिखर सम्मेलन के दौरान आज इटली की प्रधानमंत्री महामहिम सुश्री जियॉर्जिया मेलोनी से भेंट की। प्रधानमंत्री श्री मोदी ने प्रधानमंत्री सुश्री मेलोनी को इटली की प्रथम महिला प्रधानमंत्री चुने जाने पर बधाई दी। दोनों नेताओं ने व्यापार व निवेश, आतंकवाद के खिलाफ कार्रवाई और लोगों के बीच मेलमिलाप सहित विभिन्न क्षेत्रों में द्विपक्षीय सम्बम्धों को प्रगाढ़ बनाने पर चर्चा की। दोनों नेताओं ने आपसी हितों के क्षेत्रीय और वैश्विक मुद्दों पर विचारों का आदान-प्रदान किया। प्रधानमंत्री ने आशा व्यक्त की कि भारत-इटली के राजनयिक सम्बन्धों के 75 वर्ष पूरे हो जाने को समारोहपूर्वक मनाया जायेगा। उन्होंने प्रधानमंत्री सुश्री मेलोनी को जी-20 शिखर सम्मेलन में अगले वर्ष भारत पधारने का आमंत्रण भी दिया।
प्रधानमंत्री ने इसरो के वैज्ञानिकों को आईआरएनएसएस -1I के सफल परीक्षण पर बधाई दी है

प्रधानमंत्री श्री नरेन्द्र मोदी ने इसरो के वैज्ञानिकों को नेविगेशन उपग्रह आईआरएनएसएस-1I के सफल परीक्षण पर बधाई दी है। प्रधानमंत्री ने कहा, “नेविगेशन उपग्रह आईआरएनएसएस -1I के पीएसएलवी द्वारा सफल परीक्षण पर हमारे वैज्ञानिकों को बधाई। यह सफलता हमारे अंतरिक्ष कार्यक्रम के लाभ के साथ-साथ आम आदमी को भी लाभान्वित करेगी। इसरो की टीम पर हमें गर्व है।”
प्रधानमंत्री कल पूर्वोत्‍तर राज्‍यों में बाढ़ की स्थिति की समीक्षा करेंगे

प्रधानमंत्री श्री नरेन्‍द्र मोदी कल गुवाहाटी का दौरा करेंगे। प्रधानमंत्री पूर्वोत्‍तर राज्‍यों, विशेषकर असम, अरुणाचल प्रदेश, नगालैण्‍ड और मणिपुर में बाढ़ की स्थिति और राहत कार्यों की समीक्षा के लिए अनेक उच्‍च स्‍तरीय बैठकों की अध्‍यक्षता करेंगे। इन राज्‍यों के मुख्‍यमंत्रियों एवं वरिष्‍ठ अधिकारियों के इन बैठकों में उपस्थित रहने की संभावना है।
प्रधानमंत्री ने विश्व जल दिवस पर देशवासियों से आग्रह किया कि पानी की हर बूंद बचाने का संकल्प करें

प्रधानमंत्री श्री नरेन्द्र मोदी ने विश्व जल दिवस पर देशवासियों से आग्रह किया कि पानी की हर बूंद बचाने का संकल्प करें। इस अवसर पर उन्होंने उन सभी व्यक्तियों और संगठनों की प्रशंसा की जो पानी बचाने की दिशा में काम कर रहे हैं। श्रृंखलाबद्ध ट्वीट में प्रधानमंत्री ने कहा हैः “पिछले कुछ वर्षों में, यह देखकर खुशी होती है कि जल संरक्षण जन-आंदोलन बन चुका है तथा अभिनव प्रयासों के साथ देश के हर भाग में ऐसा हो रहा है। मैं उन सभी व्यक्तियों और संगठनों की प्रशंसा करता हूं, जो पानी बचाने की दिशा में काम कर रहे हैं।” "अद्भिः सर्वाणि भूतानि जीवन्ति प्रभवन्ति च।। विश्व जल दिवस पर, आईये, हम पानी की हर बूंद बचाने के लिये अपने संकल्प को दोहरायें। हमारा देश जल संरक्षण तथा स्वच्छ पेयजल तक हमारे देशवासियों की पहुंच सुनिश्चित करने के लिये जल जीवन मिशन जैसे असंख्य उपाय कर रहा है।" "माताओं और बहनों के जीवन को आसान बनाने में जल जीवन मिशन अत्यंत प्रभावी साबित हो रहा है। जन–जन की भागीदारी से घर-घर नल से जल पहुंचाने का संकल्प पूरा होगा।" “आईये, हम मिलकर जल संरक्षण को आगे बढ़ाने और पृथ्वी को संवहनीय बनाने में योगदान करें। पानी की हर बूंद बचाने से हमारे लोगों की मदद होती है और हमारी प्रगति में तेजी आती है।”
प्रधानमंत्री 2 अक्टूबर को वैभव शिखर सम्मेलन का उद्घाटन करेंगे

प्रधानमंत्री श्री नरेन्द्र मोदी 2 अक्टूबर सांय 6:30 बजे वीडियो कॉन्फ्रेंसिंग के माध्यम से वैश्विक भारतीय वैज्ञानिक शिखर सम्मेलन (वैभव) का उद्घाटन करेंगे। वैभव शिखर सम्मेलन विदेशी और स्थानिक भारतीय शोधकर्ताओं और शिक्षाविदों का एक वैश्विक वर्चुअल शिखर सम्मेलन है और इसका आयोजन 2 अक्टूबर से 31 अक्टूबर 2020 तक के लिए किया जा रहा है। इस शिखर सम्मेलन का उद्देश्य वैश्विक विकास के लिए भारत में शैक्षणिक और विज्ञान एवं प्रौदयोगिकी आधार को मजबूत बनाने के लिए एक सहयोगी तंत्र पर विचार-विमर्श हेतु दुनिया भर के शैक्षणिक संस्थानों और अनुसंधान एवं विकास संगठनों में शामिल भारतीय मूल के दिग्गजों को एक मंच पर लाना है। उद्घाटन के पश्चात, एक ऑनलाइन विचार-विमर्श सत्र का आयोजन किया जाएगा। इस पहल में विदेशी विशेषज्ञों और भारतीय समकक्षों के बीच वेबिनार, वीडियो कॉन्फ्रेंस आदि के माध्यम से एक माह तक चलने वाली श्रृंखला में कई स्तरों पर किए जाने वाले वार्तालाप सत्र शामिल हैं। शिखर सम्मेलन में 55 देशों के 3000 से अधिक भारतीय मूल के प्रवासी शिक्षाविद और वैज्ञानिक एवं 10,000 से अधिक स्थानिक शिक्षाविद और वैज्ञानिक भाग ले रहे हैं। संपूर्ण अक्टूबर माह के दौरान चलने वाले इस शिखर सम्मेलन का आयोजन भारत सरकार के प्रमुख वैज्ञानिक सलाहकार के नेतृत्व में करीब 200 शैक्षणिक संस्थानों और विज्ञान एवं प्रौदयोगिकी विभागों द्वारा किया जा रहा है। शिखर सम्मेलन के दौरान, 40 देशों के 1500 से अधिक पैनलिस्ट, 200 अग्रणी भारतीय अनुसंधान और विकास एवं शैक्षणिक संस्थान 200 से अधिक विचार-विमर्श सत्रों में 18 विभिन्न क्षेत्रों और 80 विषयों पर चर्चा करेंगे। इस शिखर सम्मेलन का समापन सरदार पटेल की जयंती के अवसर पर 31 अक्टूबर 2020 को किया जाएगा।
प्रधानमंत्री ने प्रख्‍यात अभिनेता शशि कपूर को दादा साहेब फाल्‍के पुरस्‍कार प्रदान किए जाने पर बधाई दी

प्रधानमंत्री श्री नरेन्‍द्र मोदी ने प्रख्‍यात अभिनेता शशि कपूर को दादा साहेब फाल्‍के पुरस्‍कार प्रदान किए जाने पर उन्हें बधाई दी है। अपने बधाई संदेश में प्रधानमंत्री ने कहा, “शशि कपूर जी जैसे बहुमुखी प्रतिभा के धनी और प्रशंसित अभिनेता को दादा साहेब फाल्‍के पुरस्‍कार से सम्‍मानित होते देखना सुखद है।”
प्रधानमंत्री ने जापान-भारत संघ (जेआईए) के साथ बैठक की

प्रधानमंत्री श्री नरेन्द्र मोदी ने 24 मई, 2022 को जापान के टोक्यो में जापान के पूर्व प्रधानमंत्रियों – श्री योशिरो मोरी और श्री शिंजो आबे से मुलाकात की। श्री योशिरो मोरी जापान–भारत संघ (जेआईए) के वर्तमान अध्यक्ष हैं, जबकि श्री शिंजो आबे शीघ्र ही इस भूमिका को संभालेंगे। 1903 में स्थापित जेआईए, जापान के सबसे पुराने मैत्री संघों में से एक है। प्रधानमंत्री ने राजनीतिक, आर्थिक और सांस्कृतिक क्षेत्रों में भारत और जापान के बीच आदान–प्रदान को बढ़ावा देने में श्री योशिरो मोरी के नेतृत्व में जेआईए द्वारा किए गए महत्वपूर्ण योगदान की सराहना की। प्रधानमंत्री ने श्री शिंजो आबे को उनकी नई जिम्मेदारियों के लिए शुभकामनाएं दीं और जेआईए द्वारा अपनी महत्वपूर्ण भूमिका जारी रखने की आशा की। नेताओं ने भारत–जापान विशेष रणनीतिक और वैश्विक साझेदारी के व्यापक कैनवास के साथ–साथ शांतिपूर्ण, स्थिर और समृद्ध हिंद–प्रशांत के लिए भारत और जापान के साझा दृष्टिकोण पर भी चर्चा की। सांस्कृतिक और जन–जन के बीच संबंधों को और बढ़ावा देने के तरीकों पर चर्चा की गई।
मंत्रिमडल ने दूरसंचार/सूचना एवं संचार प्रौद्योगिकी (आईसीटी) के क्षेत्र में भारत और ब्रिटेन के बीच समझौता ज्ञापन पर हस्ताक्षर को मंजूरी दी

प्रधानमंत्री श्री नरेन्द्र मोदी की अध्यक्षता में केन्द्रीय मंत्रिमंडल ने भारत सरकार के संचार मंत्रालय और ब्रिटेन के डिजिटल, संस्कृति, मीडिया एवं खेल विभाग (डीसीएमएस) के बीच दूरसंचार/सूचना एवं संचार प्रौद्योगिकी (आईसीटी) के क्षेत्र में समझौता ज्ञापन पर हस्ताक्षर को मंजूरी दी है। इस समझौता ज्ञापन से दोनों देशों के बीच दूरसंचार/आईसीटी के क्षेत्र में द्विपक्षीय सहयोग को मजबूत करने और आपसी समझ को बढ़ावा देने में मदद मिलेगी। ब्रेक्जिट निर्णय के बाद इस समझौता ज्ञापन का लक्ष्य भारत के लिए सहयोग और अवसरों को बढ़ावा देने का है। दोनों पक्षों ने सहयोग के क्षेत्र में समान हितों के निम्न विषयों की पहचान की हैः- ए) दूरसंचार/आईसीटी नीति एवं विनियमन; बी) स्पेक्ट्रम प्रबंधन; सी) मोबाइल रोमिंग समेत दूरसंचार कनेक्टिविटी; डी) दूरसंचार/आईसीटी तकनीकी मानकों एवं टेस्टिंग और प्रमाणन; ई) वायरलैस संचार; एफ) 5जी, इंटरनेट ऑफ थिंग्स/मशीन से मशीन, क्लाउड कम्प्यूटिंग, बिग डेटा आदि समेत दूरसंचार/आईसीटी के क्षेत्र में तकनीकी विकास; जी) दूरसंचार संबंधी आधारभूत ढांचे की सुरक्षा और दूरसंचार सेवाओं की उपलब्धता तथा इनके इस्तेमाल में सुरक्षा; एच) उच्च तकनीकी क्षेत्र में क्षमता निर्माण करना और जहां तक संभव हो वहां विशेषज्ञता का आदान-प्रदान किया जाना; आई) उभरती तकनीकों और नवाचारों, जहां उपयुक्त हो, के क्षेत्र में शोध एवं विकास पर जानकारी को साझा करना; जे) दूरसंचार/आईसीटी के क्षेत्र में उभरते अवसरों के लेकर हस्ताक्षरकर्ता देश और विश्व के तीसरे देशों में संयुक्त रूप से काम करने के अवसरों की खोज करना; के) दूरसंचार/आईसीटी उद्योग के प्रतिनिधियों और उनसे सम्बद्ध दौरों, घटनाओं, प्रदर्शनी इत्यादि के माध्यम से व्यापार, निवेश और तकनीकी गतिविधियों को बढ़ावा देना; और एल) इस समझौता ज्ञापन के दायरे के तहत सम्बद्ध पक्षों की ओर से जिन मुद्दों पर आपसी सहमति व्यक्त की गई है उनमें दूरसंचार/आईसीटी के क्षेत्र में अन्य प्रकार का सहयोग।
केन्द्रीय मंत्रिमंडल ने पीपीपी के माध्यम से छह हवाई अड्डों – अहमदाबाद, जयपुर, लखनऊ, गुवाहाटी, तिरुवनंतपुरम और मंगलुरु को लीज पर देने के लिए अपनी मंजूरी दी

प्रधानमंत्री श्री नरेन्द्र मोदी की अध्यक्षता में केंद्रीय मंत्रिमंडल ने निम्नलिखित के लिए अपनी मंजूरी दी है : सार्वजनिक निजी भागीदारी मूल्यांकन समिति (पीपीपीएसी) के माध्यम से सार्वजनिक निजी भागीदारी (पीपीपी) के तहत परिचालन, प्रबंधन और विकास के लिए भारतीय विमानपत्तन प्राधिकरण (एएआई) के छह हवाई अड्डों – अहमदाबाद, जयपुर, लखनऊ, गुवाहाटी, तिरुवनंतपुरम और मंगलुरु को लीज पर देने के लिए सैद्धांतिक रूप से मंजूरी। पीपीपीएसी के कार्यक्षेत्र से बाहर के किसी मुद्दे पर निर्णय लेने के लिए नीति आयोग के मुख्य कार्यकारी अधिकारी (सीईओ) के नेतृत्व में नागर विमानन मंत्रालय के सचिव, आर्थिक मामलों के विभाग के सचिव तथा व्यय विभाग के सचिव को शामिल करके सचिवों के अधिकारप्राप्त समूह का गठन करना। लाभ : बुनियादी ढांचा परियोजनओँ में पीपीपी से सार्वजनिक क्षेत्र में आवश्यक निवेशों को जुटाने के अलावा सेवा आपूर्ति, विशेषज्ञता, उद्यमता और व्यावसायिक कौशल में दक्षता आती है। हैदराबाद और बेंगलुरु में ग्रीन फील्ड हवाई अड्डों के विकास के लिए पीपीपी मॉड्ल से बुनियादी ढांचा परियोजना में हवाई अड्डों पर विश्व श्रेणी का बुनियादी ढांचा जुटाने, हवाई अड्डे पर आने वाले यात्रियों को कुशल और समयबद्ध सेवाओं की आपूर्ति करने और बिना किसी निवेश के भारतीय विमान प्राधिकरण की राजस्व प्राप्ति को बढ़ाने में मदद मिली है। वर्तमान में पीपीपी मॉड्ल के तहत प्रबंध किए जा रहे हवाई अड्डों में दिल्ली, मुंबई, बेंगलुरु, हैदराबाद और कोच्चि शामिल हैं। भारत में पीपीपी हवाई अड्डों ने हवाई अड्डा सेवा गुणवत्ता (एएसक्यू) के रूप में हवाई अड्डा अंतर्राष्ट्रीय परिषद (एसीआई) द्वारा अपनी संबंधित श्रेणियों में शीर्ष पांच हवाई अड्डों में रैंक हासिल की है। इन पीपीपी अनुभवों ने विश्व स्तर के हवाई अड्डों का सृजन करने में मदद की है। इसने देश के अन्य भागों में हवाई अड्डों के विकास और एयर नेवीगेशन बुनियादी ढांचे पर ध्यान केंद्रित करके राजस्व में बढ़ोत्तरी करने में भारतीय विमानपत्तन प्राधिकरण की मदद भी की है। पृष्ठभूमि : घरेलू और अंतर्राष्ट्रीय हवाई यात्रा में बढ़ोतरी के साथ-साथ अधिकांश हवाई अड्डों पर भारी भीड़ तथा एक दशक से अधिक समय पूर्व निजीकरण किए गए पांच हवाई अड्डों पर मजबूत यातायात वृद्धि ने अनेक अंतर्राष्ट्रीय परिचालकों और निवेशकों का ध्यान इस ओर आकर्षित किया है। अंतर्राष्ट्रीय दिलचस्पी के रूप में बुनियादी ढांचा क्षेत्रों में हवाई अड्डा क्षेत्र एक शीर्ष प्रतियोगी क्षेत्र है। अंतर्राष्ट्रीय परिषद और निवेशक तीन-चार मिलियन यात्री से अधिक क्षमता वाले ब्राउन फील्ड हवाई अड्डों के विस्तार में गहरी दिलचस्पी रखते हैं। हवाई अड्डा क्षेत्र पीपीपी मॉड्ल को अपनाने से प्रत्यक्ष विदेशी निवेश (एफडीआई) आकर्षित करने का तुरंत अवसर उपलब्ध करा सकता है। इसलिए भारतीय विमान पत्तन प्राधिकरण के छह हवाई अड्डों – अहमदाबाद, जयपुर, लखनऊ, गुवाहाटी, तिरुवनंतपुरम और मंगलुरु को पहले चरण में लीज पर देने का निर्णय लिया गया है। इससे भारतीय विमान पत्तन प्राधिकरण का राजस्व बढ़ने तथा रोजगार सृजन और संबंधित बुनियादी ढांचे के रूप में इन क्षेत्रों के आर्थिक विकास में बढ़ोतरी होने का अनुमान है।
प्रधानमंत्री ने पंडित दीनदयाल उपाध्याय की पुण्‍यतिथि पर श्रद्धांजलि अर्पित की

प्रधानमंत्री श्री नरेन्द्र मोदी ने पंडित दीनदयाल उपाध्याय की पुण्यतिथि पर उन्हें श्रद्धांजलि अर्पित की है। प्रधानमंत्री ने ट्वीट कर कहा, “पंडित दीनदयालजी हमेशा हमारे प्रेरणा स्रोत रहेंगे। निस्वार्थ सेवा की भावना उनमें स्वाभाविक रूप से थी। उनका पूरा जीवन राष्ट्र और गरीबों की सेवा में समर्पित था। हमारी सरकार पंडित दीनदयालजी के अंत्योदय के विचार या समाज के अंतिम व्यक्ति की सेवा करने के लिए हमेशा प्रतिबद्ध है। मुझे राजनीतिक आयोजक के रूप में पंडित दीनदयालजी का अनुकरणीय कौशल याद है। उन्होंने कई कार्यकर्ता तैयार किए, जिन्‍होंने राष्‍ट्र सेवा में अपना जीवन लगा दिया। इस महान हस्‍ती को मेरी ओर से विनम्र श्रद्धांजलि।”
मंत्रिमडल ने स्वास्थ्य और औषधि के क्षेत्र में भारत तथा इटली के बीच सहयोग संबंधी सहमति-ज्ञापन को मंजूरी दी

प्रधानमंत्री श्री नरेन्द्र मोदी की अध्यक्षता में केन्द्रीय मंत्रिमंडल ने स्वास्थ्य और औषधि के क्षेत्र में भारत तथा इटली के बीच सहयोग संबंधी सहमति-ज्ञापन को पूर्व प्रभाव से मंजूरी दे दी। सहमति-ज्ञापन पर नई दिल्ली में 29 नवंबर, 2017 को हस्ताक्षर किए गए। सहमति ज्ञापन में निम्नलिखित क्षेत्रों में सहयोग होगा- 1. चिकित्सकों, अधिकारियों, अन्य स्वास्थ्य प्रोफेशनलों और विशेषज्ञों का आदान-प्रदान और प्रशिक्षण 2. मानव संसाधन और स्वास्थ्य सेवाओं के विकास तथा स्वास्थ्य सुविधा केन्द्रों की स्थापना में सहायता 3. स्वास्थ्य में मानव संसाधन का अल्पकालीन प्रशिक्षण 4. औषध, चिकित्सा उपकरणों और सूचना के आदान-प्रदान के लिए नियम 5. औषध और पक्षों द्वारा अन्य चिन्हित क्षेत्रों में व्यापार विकास अवसरों को प्रोत्साहन 6. जेनेरिक और जरूरी दवाओं की उपलब्धता और दवा आपूर्ति के संबंध में सहायता 7. स्वास्थ्य उपकरणों और औषधीय उत्पादों की उपलब्धता 8. न्यूरो-कार्डियोवस्कुलर रोगों, कैंसर, सीओपीडी, मानसिक स्वास्थ्य और डीमेनशिया जैसे क्षेत्रों में सहयोग और द्विपक्षीय हित के संबंध में गैर-संक्रामक रोगों की रोकथाम में सहयोग। इसमें एसडीजी-3 एवं संबंधित बिंदुओं पर जोर दिया गया है 9. संचारी रोगों और जीवाणु जनित रोगों पर जलवायु परिवर्तन प्रभाव वाले क्षेत्रों में सहयोग 10. एसडीजी-2 और पोषण सेवाओं के संबंध में कुपोषण (अतिपोषण और कमपोषण) सहित भोजन के पोषक पक्ष 11. उत्पादन, स्थानांतरण, वितरण और खाद्य आपूर्ति की सुरक्षा 12. खाद्य उद्योग संचालकों का प्रशिक्षण और अनुसंधान 13. स्वच्छता और खाद्य सुरक्षा तथा स्वस्थ भोजन आदतों पर नागरिकों को सूचित करना और जानकारी देना 14. पारस्परिक निर्णय के अनुसार सहयोग के अन्य क्षेत्र। इस सहमति-ज्ञापन के क्रियान्वयन का जायजा लेने और समझौते के तहत अन्य विवरणों के लिए एक संयुक्त कार्य समूह स्थापित किया जाएगा।
प्रधानमंत्री ने बाढ़ प्रभावित विभिन्न राज्यों में राहत और बचाव कार्य में पूरे सहयोग का आश्वासन दिया

प्रधानमंत्री श्री नरेन्द्र मोदी ने बाढ़ प्रभावित राज्यों उत्तर प्रदेश, बिहार, उत्तराखंड, राजस्थान और मध्य प्रदेश में राहत और बचाव कार्य में पूरे सहयोग का आश्वासन दिया है। बाढ़ से प्रभावित लोगों की सुरक्षा और भलाई के लिए प्रार्थना करते हुए प्रधानमंत्री ने आशा व्यक्त की है कि प्रभावित क्षेत्रों में स्थिति जल्द से जल्द सामान्य हो जाएगी। प्रधानमंत्री ने कहा, “मैं उन इलाकों के लोगों की सुरक्षा और भलाई की प्रार्थना करता हूं जो उत्तर प्रदेश, बिहार, उत्तराखंड, राजस्थान और मध्य प्रदेश के बाढ़ प्रभावित हिस्सों में है। केंद्रीय गृह मंत्री श्री राजनाथ सिंह जी स्थिति पर नजर रखे हुए है। उन्होंने मुख्यमंत्रियों से बात की है और राहत और बचाव कार्यों का जायजा ले लिया है। केंद्र सरकार ने राहत और बचाव कार्य में पूरे सहयोग का आश्वासन दिया। “मुझे आशा है कि प्रभावित क्षेत्रों में स्थिति जल्द से जल्द सामान्य हो जाएगी ।”
प्रधानमंत्री ने श्री त्रिवेन्द्र सिंह रावत को उत्तराखंड के मुख्यमंत्री के रूप में शपथ ग्रहण करने पर बधाई दी

प्रधानमंत्री ने श्री त्रिवेन्द्र सिंह रावत को उत्तराखंड के मुख्यमंत्री के रूप में शपथ ग्रहण करने पर अपनी बधाई दी है। अपने संदेश में प्रधानमंत्री ने कहा – ‘श्री त्रिवेन्द्र सिंह रावत और उनकी पूरी टीम को आज शपथ ग्रहण करने पर मेरी बधाई। मुझे विश्वास है कि वे कड़ा परिश्रम करते हुए जनता की आकांक्षाओं को पूरा करेंगे। राज्य् के जनता जनार्दन द्वारा उत्तराखंड की नई सरकार को दिए गए भारी समर्थन और प्यार को वे राज्य में रिकार्ड विकास करके दिखाएंगे।
प्रधानमंत्री ने काशी में देव दिवाली उत्सव की झलकियां साझा कीं

प्रधानमंत्री श्री नरेन्द्र मोदी ने काशी में देव दिवाली उत्सव की सुन्दर झलकियां साझा की हैं। प्रधानमंत्री ने ट्वीट किया; “काशी की अद्भुत और अलौकिक देव दीपावली अभिभूत करने वाली है! इस प्राचीन और पवित्र नगरी में उत्सव की कुछ झलकियां…” “देव दिवाली विशेष है और काशी में देव दिवाली और भी यादगार है। शाश्वत शहर काशी की इन शानदार तस्वीरों को देखें …”
स्‍वच्‍छ भारत अभियान के बारे में जागरूकता बढ़ाने के लिए साइकिल से भारत भ्रमण पर निकले युवक ने प्रधानमंत्री से भेंट की

‘स्‍वच्‍छ भारत’ अभियान के बारे में लोगों के बीच जागरूकता बढ़ाने के लिए साइकिल से भारत भ्रमण पर निकले युवक श्री अभिषेक कुमार शर्मा ने आज प्रधानमंत्री श्री नरेन्‍द्र मोदी से भेंट की। अभिषेक ने कहा कि उन्‍होंने प्रधानमंत्री के स्‍वच्‍छ भारत आह्वान से प्रभावित होकर इस अभियान के बारे में लोगों के बीच जागरूकता बढ़ाने के लिए इस यात्रा का आगाज किया है। उन्‍होंने कहा कि वह स्‍वच्‍छ भारत अभियान को ध्‍यान में रखते हुए पूरा साल इसी विशेष उद्देश्‍य को समर्पित करेंगे। अभिषेक ने कहा कि उन्‍होंने अब तक 4500 किलोमीटर की यात्रा पूरी की है, जिस दौरान उन्‍होंने तकरीबन 5000 गांवों और 350 शहरों एवं कस्‍बों को कवर करते हुए 8 राज्‍यों की यात्रा पूरी कर ली है। इस दौरान उन्‍होंने साफ-सफाई के मुद्दे पर लोगों से बातचीत की। प्रधानमंत्री ने इस अभिनव प्रयास के लिए अभिषेक की सराहना की और उनके भावी प्रयासों के लिए शुभकामनाएं दीं।
प्रधानमंत्री 5 नवंबर को वर्चुअल ग्लोबल इन्वेस्टर राउंडटेबल की अध्यक्षता करेंगे

पेंशन एवं सॉवरेन वेल्थ फंड से जुड़ी दुनियाभर की शीर्ष निवेशक कंपनियां इस गोलमेज सम्मेलन में हिस्सा लेंगी यह कार्यक्रम भारत में अंतरराष्ट्रीय निवेश के विकास में और अधिक तेजी लाने के बारे में विचार–विमर्श करने का अवसर प्रदान करेगा प्रधानमंत्री श्री नरेन्द्र मोदी 5 नवंबर, 2020 को वर्चुअल ग्लोबल इन्वेस्टर राउंडटेबल (वीजीआईआर) की अध्यक्षता करेंगे। इस वीजीआईआर का आयोजन वित्त मंत्रालय, भारत सरकार तथा राष्ट्रीय निवेश और अवसंरचना कोष (एनआईआईएफ) द्वारा किया जा रहा है। यह अग्रणी वैश्विक संस्थागत निवेशकों, भारतीय व्यापार जगत के प्रमुखों और भारत सरकार तथा वित्तीय बाजार नियामकों के शीर्ष नीति-निर्माताओं के बीच एक विशेष संवाद है। केंद्रीय वित्त मंत्री, केंद्रीय वित्त राज्य मंत्री, भारतीय रिज़र्व बैंक के गवर्नर तथा अन्य गणमान्य व्यक्ति भी इस अवसर पर उपस्थित रहेंगे। इस राउंडटेबल में दुनिया की बीस सबसे बड़ी पेंशन एवं सॉवरेन वेल्थ फंड से जुड़ी कंपनियां हिस्सा लेंगी, जिनकी कुल परिसंपत्तियां लगभग 6 ट्रिलियन अमेरिकी डॉलर है। ये वैश्विक संस्थागत निवेशक अमेरिका, यूरोप, कनाडा, कोरिया, जापान, मध्य पूर्व, ऑस्ट्रेलिया और सिंगापुर सहित दुनिया के प्रमुख क्षेत्रों का प्रतिनिधित्व करते हैं। यह कार्यक्रम इन निधियों के प्रमुख नीति निर्माताओं, यानि सीईओ एवं सीआईओ, की भागीदारी का साक्षी होगा। इनमें से कुछ निवेशक पहली बार भारत सरकार के साथ संवाद करेंगे। इस राउंडटेबल में वैश्विक निवेशकों के अलावा भारतीय व्यापार जगत की कई शीर्ष हस्तियां भाग लेंगी। वीजीआईआर 2020 भारत के आर्थिक और निवेश के दृष्टिकोण, संरचनात्मक सुधारों और 5 ट्रिलियन अमेरिकी डॉलर वाली अर्थव्यवस्था के निर्माण की राह के बारे में सरकार के दृष्टिकोण पर चर्चा करेगा। यह आयोजन भारत में अंतरराष्ट्रीय निवेश के विकास में और तेजी लाने के लिए वैश्विक निवेशकों और भारतीय व्यापार जगत के प्रमुखों को वरिष्ठ नीति-निर्माताओं के साथ जुड़ने और विचार-विमर्श करने का अवसर प्रदान करेगा। इस वित्तीय वर्ष में भारत में विदेशी निवेश किसी भी वित्तीय वर्ष के पहले पांच महीनों में अबतक का सबसे अधिक है। वीजीआईआर 2020 सभी हितधारकों को अपनी आपसी साझेदारी को और अधिक मजबूत बनाने तथा उन अंतरराष्ट्रीय संस्थागत निवेशकों के साथ जुड़ाव को बढ़ावा देने का एक अवसर भी प्रदान करेगा, जो अपने भारतीय निवेश में बढ़ोतरी करने को उत्सुक हैं।
प्रधानमंत्री श्री नरेन्द्र मोदी 25 जनवरी को प्रधानमंत्री राष्ट्रीय बाल पुरस्कार विजेताओं के साथ बातचीत करेंगे

प्रधानमंत्री श्री नरेन्द्र मोदी वीडियो कॉन्फ्रेंसिंग के माध्यम से प्रधानमंत्री राष्ट्रीय बाल पुरस्कार (पीएमआरबीपी) के विजेताओं के साथ 25 जनवरी, 2021 को दोपहर 12 बजे बातचीत करेंगे। केंद्रीय महिला एवं बाल विकास मंत्री भी इस अवसर पर उपस्थित रहेंगी। भारत सरकार प्रधानमंत्री राष्ट्रीय बाल पुरस्कार के तहत बाल शक्ति पुरस्कार पुरस्कार प्रदान करती है। नवाचार, शैक्षिक उपलब्धियों, खेल, कला और संस्कृति, सामाजिक सेवा और बहादुरी के क्षेत्र में असाधारण क्षमताओं और उत्कृष्ट उपलब्धि वाले बच्चों को बाल शक्ति पुरस्कार प्रदान किये जाते हैं। इस वर्ष, बाल शक्ति पुरस्कार की विभिन्न श्रेणियों के तहत देश भर के 32 आवेदकों को प्रधानमंत्री राष्ट्रीय बाल पुरस्कार-पीएमआरबीपी -2021 के लिए चुना गया है।
सिंगापुर के संस्थापक पिता श्री ली कुआन यू के अंतिम संस्कार पर शोक पुस्तिका में प्रधानमंत्री की टिप्पणी

सिंगापुर के संस्थापक पिता श्री ली कुआन यू के अंतिम संस्कार पर शोक पुस्तिका में प्रधानमंत्री श्री नरेन्द्र मोदी ने यह लिखा:- “श्री ली कुआन यू का निधन एक व्यक्ति का देहांत नहीं है बल्कि एक युग का अंत है। वह उम्मीद की मशाल थे, न सिर्फ सिंगापुर बल्कि समूचे एशिया के लिए। आज वह ज्योति नहीं रही लेकिन वह ऐसी मशाल है जो कई नए देशों में आशा के दिए को प्रज्ज्वलित करती रहेगी। जब तक यह ज्योति प्रज्ज्वलित रहेगी वे हमेशा प्रेरित करते रहेंगे। उनका निजी जीवन मेरे जैसों के लिए प्रेरणा था। मैं इस प्रतिबद्ध कर्मयोगी, इस महान इन्सान के आगे नतमस्तक हूं। सभी भारतीयों की तरफ से, मैं उनको श्रृद्धासुमन अर्पित करता हूं।”
कैबिनेट द्वारा गोरखपुर, सिंदरी और बरौनी में मृत उर्वरक इकाइयों के पुनरुद्धार को मंजूरी

प्रधानमंत्री श्री नरेन्द्र मोदी की अध्यक्षता में हुई केंद्रीय मंत्रिमंडल ने गोरखपुर, सिंदरी और बरौनी में मृत उर्वरक इकाइयों के पुनरुद्धार को मंजूरी दी। इसके अंतर्गत फर्टिलाइजर कार्पोरेशन ऑफ इण्डिया लिमिटेड के दो बंद यूरिया इकाईयों जो सिंदरी (झारखंड) और गोरखपुर (उत्तर प्रदेश) में है और हिंदुस्तान फर्टिलाइजर कॉरपोरेशन लिमिटेड (एचएफसीएल) की बरौनी (बिहार) की इकाई भी शामिल है। इन तीनों उर्वरक इकाईयों को के विशेष प्रयोजन वाहन (एसपीवी) के तहत सार्वजनिक क्षेत्र की इकाइयों (पीएसयू) नेशनल थर्मल पावर कॉरपोरेशन (एनटीपीसी), कोल इंडिया लिमिटेड (सीआईएल), इंडियन ऑयल कॉर्पोरेशन लिमिटेड (आईओसीएल) और एफसीआईएल/एचएफसीएल द्वारा ‘नामांकन मार्ग’ के माध्यम से पुनर्जीवित किया जाएगा। इन तीन नई इकाइयों सिंदरी, गोरखपुर और बरौनी की स्थापना से बिहार, पश्चिम बंगाल और झारखंड में यूरिया की बढ़ती मांग को पूरा करने में मदद मिलेगा। इससे परिवहन के द्वारा पश्चिमी और मध्य क्षेत्रों से जो यूरिया भेजा जाता था उससे रेलवे और सड़क बुनियादी ढांचे पर दबाव कम होगा और जिससे सरकार द्वारा भाड़ा पर दी गई सब्सिडी में बचत होगी।इससे इस क्षेत्र में आर्थिक विकास को गति मिलेगा। क्षेत्रीय अर्थव्यवस्था के विकास के अलावा इस इकाई से 1200 प्रत्यक्ष और 4500 अप्रत्यक्ष रूप से रोजगार के अवसर पैदा होंगे। गेल (इंडिया) लिमिटेड ने जगदीशपुर से हल्दिया के लिए एक गैस पाइपलाइन बिछाने की योजना बनाई है। इन इकाइयों के लिए यह पाइपलाइन सहारा और ग्राहक के रूप में इसकी व्यवहार्यता सुनिश्चित करेगा। जगदीशपुर-हल्दिया गैस पाइपलाइन (जेएचपीएल) के शुरू होने से पूर्वी भारत के बुनियादी ढांचे के विकास के लिए महत्वपूर्ण साबित होगा और इस क्षेत्र के आर्थिक विकास पर गुणक प्रभाव पड़ेगा। आर्थिक मामलों की मंत्रिमंडलीय समिति (सीसीईए) ने यूरिया क्षेत्र के लिए गैस पूलिंग को पहले ही मंजूरी दे दी थी जिससे इनके पुनरुद्धार के लिए इन इकाइयों को जमा कीमत पर गैस प्राप्त होगा जिससे यूरिया इकाइयों को विश्व स्तर पर प्रतिस्पर्धी बनाने में मदद मिलेगा।
प्रधानमंत्री ने अफगानिस्‍तान के राष्‍ट्रपति से बात की: भूकंप से हुई क्षति पर शोक जताया

प्रधानमंत्री श्री नरेन्‍द्र मोदी ने अफगानिस्‍तान के राष्‍ट्रपति श्री मोहम्‍मद अशरफ गनी से बात की और भूकंप के कारण हुई क्षति पर सहानुभूति और संवेदना प्रकट की। प्रधानमंत्री ने कहा, “मैंने अभी- अभी राष्‍ट्रपति अशरफ गनी से बात की और भूकंप के कारण हुई क्षति पर सहानुभूति और संवेदना व्‍यक्‍त की। राष्‍ट्रपति श्री अशरफ गनी ने क्षति‍ प्रारंभिक आकलन के बारे में मुझे बताया। मैंने हर संभव सहायता देने की पेशकश की। राष्‍ट्रपति श्री अशरफ गनी ने मुझे बताया कि विद्यालय के ईमारत ढह गई और कई बच्‍चों की मौत हो गई। यह जानकर मुझे अत्‍यंत दुख पहुंचा। जब राष्‍ट्रपति श्री अशरफ गनी स्‍कूल के बारे में मुझे बता रहे थे उस समय मेरे मन में 2001 में अंजार, कच्‍छ में हुई इसी प्रकार की त्रासदी की याद ताजा हो गई। मुझे अत्‍यंत दुख हुआ।”
प्रधानमंत्री ने श्री के. पी. एस गिल के निधन पर शोक जताया

प्रधानमंत्री श्री नरेंद्र मोदी ने श्री के. पी. एस गिल के निधन पर शोक व्‍यक्‍त किया है। अपने संदेश में प्रधानमंत्री ने कहा : ‘श्री के. पी. एस. गिल को पुलिस कार्य और सुरक्षा के क्षेत्र में देश की सेवा के लिए याद किया जाएगा। उनके निधन से मुझे दु:ख पहुंचा है। मेरी संवेदना है।